PREDKLADACIA SPRÁVA

Z pravidelnej správy Európskej komisie o pripravenosti Slovenskej republiky na členstvo v Európskej únii z 13.11.2001 vyplýva zabezpečiť plnenie prioritných úloh pre rok 2002, ktoré boli vládou SR prijaté uznesením č.1154/2001. V hodnotiacej správe sa pre kapitolu 24. "Spolupráca v oblasti spravodlivosti a vnútra" konštatuje, že Slovensko dosiahlo určitý pozitívny pokrok, ale  naďalej  musí vyvíjať pozitívne úsilie v implementácii "acquis communautaire" predovšetkým na oblasť boja proti organizovanému zločinu a korupcii.
V bode C.3  uznesenia č.1154/2001 sa odporúča vypracovať metodiku postupu a analýzy spolupráce v oblasti elektronickej výmeny informácií o trestnej agende a následne  realizovať projekt pre elektronickú výmenu informácií. Gestorom úlohy je generálny prokurátor v spolupráci s ministrom spravodlivosti, ministrom vnútra a riaditeľom Národného bezpečnostného úradu. 
Na zabezpečenie realizácie vypracovania metodiky sa uskutočnili viaceré pracovné rokovania zástupcov zainteresovaných rezortov. Ako kontaktné osoby sa prác zúčastňujú za Generálnu prokuratúru SR- Ing. Miloslav Hečko, JUDr. Eva Mišíková, Ing. Marta Srnková, za Ministerstvo spravodlivosti SR- RNDr. Zuzana Kajanová, Ing. Rudolf Vadovič, za Ministerstvo vnútra SR- Ing. Pavel Terem, Jozef Mok,  za Národný bezpečnostný úrad SR- Ing. Ladislav Martinček a Ing. Peter Malý.

Plnenie úlohy veľmi úzko súvisí s realizáciou schváleného projektu PHARE  SK 0008.0101  Implementácia národného programu pre boj s korupciou - „EFFICIENT EXCHANGE OF INFORMATION AND DATA PROCESSING AMONG LAW  ENFORCEMENT AGENCIES – LEA“. Termín  začatia uplatňovania projektu sa predpokladá v priebehu  mája 2002 a ukončenie projektu koncom roka 2003. 
	
V rámci projektu sa predpokladá upresniť prehľad všetkých informácií, ktoré budú spracované Generálnou prokuratúrou SR, Ministerstvom spravodlivosti SR a Ministerstvom vnútra SR a budú predmetom elektronickej výmeny v oblasti trestnej agendy. Rozsah štatistického sledovania údajov v trestnom konaní bude determinovaný potrebou jednotlivých rezortov v rámci ich analytickej a hodnotiacej činnosti. Rozsah a obsah štatisticky sledovaných údajov v trestnom konaní bude aktualizovaný vždy v prípade zmien a doplnkov Trestného zákona a Trestného poriadku.

Materiál sa predkladá na rokovanie vlády bez rozporov.